Eiliv Herikstad

**Eiliv Herikstad** (1942—2023) var en norsk musikkpedagog, komponist, arrangør, dirigent og trombonist.

Han var soldat i Frelsesarmeen og en bidragsyter til organisasjonens musikkliv, både nasjonalt og internasjonalt. I Frelsesarmeen i Norge var han blant de første, muligens *den* første, som skrev musikk med inspirasjon fra swing og jazz. 

## Oppvekst og utdanning
I et intervju i 2014 fortalte Herikstad følgende om sin egen bakgrunn:«Jeg ble født og vokste opp i Fredrikstad. Jeg bodde på Fredrikstad meieri, hvor mine foreldre arbeidet, og jeg fikk min kristendomsopplæring i Den norske kirke. Den første opplæringen i musikk fikk jeg i byens guttemusikkorps, et janitsjarkorps. Musikkteori lærte jeg først og fremst hos domorganisten i Fredrikstad domkirke, Søren Gangfløt. Da jeg var 16 år og det var aktuelt å slutte i guttemusikken, hadde jeg blitt kjent med noen av musikantene på Frelsesarmeen i Fredrikstad, og jeg valgte å spille der. Det var inngangsporten til Frelsesarmeen.» *Intervju i "SA Bandsman", nr. 41, 2014*.Senere studerte han trombone ved Musikkonservatoriet i Oslo (MKiO) og musikkpedagogikk ved Musikhögskolan i Göteborg. 

## Musikalsk virke
I tillegg til egne studier ved MKiO (1962–1967) var han hjelpelærer på trombone (1964–1967) og jobbet som frilans trombonist.

Fra 1968 til 1974 bodde han i Motala (Sverige) og arbeidet i den kommunale sosialtjenesten. I tillegg til å være aktiv soldat, musikant og musikkmester (dirigent) i Frelsesarmeen i Motala, kom han i kontakt med Frelsesarmeen i Tranås og korpsets hornorkester som under ledningen av musikkmester Gunnar Borg, ble regnet som et brassband i verdensklasse. Det ble et samarbeid hvor Eiliv fikk lov til å bruke Tranås hornmusikkår til å teste ut bl.a. sine swing-pregede komposisjoner.

Fra 1974 til 1976 var Eiliv nasjonal musikkmester for Frelsesarmeen i Norge, Island og Færøyene. Fra 1977 til 1979 studerte han ved Musikhögskolan i Göteborg, og han jobbet samtidig som bl.a. timelærer i musikk i grunnskolen og dirigerte et skolekorps.

Fra 1979 til 1991 var han lærer ved Frelsesarmeens daværende folkehøyskole, Jeløy Folkehøgskole, hvor han i årene 1987–1991 var rektor. Fra 1991 var han territorial musikksekretær ved Frelsesarmeens hovedkvarter, og fra 2002 fram til pensjonering jobbet han som studiesekretær i Frelsesarmeen.

Eiliv ble hyppig brukt som trombonist, komponist og gjestedirigent.

Eiliv ble utnevnt til musikkmester da Frelsesarmeens Territoriale Hornorkester ble etablert under navnet Nasjonalt Hornorkester i 1994, og han var en aktiv musikant i dette orkesteret frem til sin død. I årenes løp var han dessuten musikkmester i Templet korps i Oslo, Oslo 3. korps, Motala kår, Mölndal kår og Moss korps. Fra 1995 og frem til sin død var han musikkmester i Askim. 

## Inspirasjonskilder
Eiliv Herikstad fortalte selv at han fant inspirasjon fra mange og ulike komponister:«Jeg lærte mye om arrangering for brassband og å skrive musikk for publikum, ved å studere partiturene til Erik Leidzén og Emil Söderström. Jeg liker New Orleans-musikk (trad jazz), Duke Ellington, Count Basie, Neal Heftie og mange Broadway-komponister. Men vi må ikke glemme dem som kanskje betyr aller mest for meg: Bach, Tsjajkovskij, Grieg, Messiaen, Ravel og Stravinskij. Når det gjelder komponister som har oppmuntret meg, må jeg først og fremst nevne Dean Goffin og Ray Steadman-Allen.» *Intervju i "SA Bandsman", nr. 41, 2014*.

## Referanser


## Eksterne lenker
*Musikk er språk og felleskap, intervju i Krigsropet 25.05.2023
* Eiliv Herikstad nominert til Musikkforleggerprisen